《自寿》
宋代·舒岳祥

阆风老人五十九，白头饥冻荒山走。
偶然脱命得生还，闾里相看惊老丑。
今朝初度最可怜，五子三孙在眼前。
老妻俗作无而饼，问讯鸡娘渠未肯。
海水潮小未登鱼，霜后黄柑亦自疏。
穷人作事天不与，只有红梅相媚妩。
为渠一笑买村酤，老夫自歌稚子舞。
明年六十更可歌，大乱不死奈我何。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。